कार्गो बिजनेस की ग्रोथ के साथ बेहतर सर्विस मिलेगी, शेयरों में 3% से ज्यादा की तेजी
SpiceJet Hives off Cargo and Logistics Unit, एयरलाइन स्पाइसजेट ने अपने कार्गो और लॉजिस्टिक डिवीजन, स्पाइसएक्सप्रेस को एक अलग यूनिट बनाने का काम पूरा कर लिया है।
एयरलाइन स्पाइसजेट ने अपने कार्गो और लॉजिस्टिक डिवीजन, स्पाइसएक्सप्रेस को एक अलग यूनिट बनाने का काम पूरा कर लिया है। इससे कंपनी के लिए स्वतंत्र रूप से फंड जुटाने का रास्ता साफ हो गया है। स्पाइसजेट ने अपने कार्गो बिजनेस की ग्रोथ के साथ-साथ अपने ग्राहकों को ज्यादा बेहतर सर्विस देने के लिए ऐसा किया है। सेपरेशन 1 अप्रैल से प्रभावी हो गया है। इसके शेयरों में भी 3% से ज्यादा की तेजी नजर आ रही है।
निगेटिव नेटवर्थ में बड़ी कमी आएगी
एयरलाइन ने बताया कि इस कदम से स्पाइसजेट को 2,555.77 करोड़ रुपए का एकमुश्त फायदा होगा और उसके निगेटिव नेटवर्थ में बड़ी कमी आएगी। हाइव ऑफ इसकी बैलेंस शीट को भी मजबूत करेगा। स्पाइसजेट बोइंग 737s, Q-400s और मालवाहकों के बेड़े को ऑपरेट करती है। स्पाइसएक्सप्रेस और लॉजिस्टिक्स प्राइवेट लिमिटेड स्पाइसजेट लिमिटेड की एक सहायक कंपनी है जो कार्गो और डिलीवरी सर्विस के लिए हैं।
सेपरेशन हमारी ग्रोथ स्टोरी का महत्वपूर्ण कदम
स्पाइसजेट के चेयरमैन और मैनेजिंग डायरेक्टर अजय सिंह ने कहा, 'हमारी कार्गो और लॉजिस्टिक आर्म का अलग होना हमारी ग्रोथ स्टोरी का एक महत्वपूर्ण कदम है जो आने वाले समय में सामने आएगा। स्पाइसएक्सप्रेस कार्गो और लॉजिस्टिक्स बिजनेस पर ज्यादा और अलग-अलग फोकस प्रदान करेगा।'
सिंह ने कहा कि स्पाइसएक्सप्रेस को अलग करने का फैसला एयरलाइन के लॉन्ग टर्म बिजनेस प्लान के तहत लिया गया है। इससे लॉजिस्टिक्स कारोबार का वैल्यूएशन बढ़ सकेगा। उन्होंने कहा, 'स्पाइसजेट और स्पाइसएक्सप्रेस दोनों में काफी संभावनाएं हैं। बिजनेस के विकास को गति देने के लिए पूंजी जुटाने का रास्ता भी साफ हो गया है।'
शेयरों में 3% से ज्यादा की तेजी
इस खबर के कारण स्पाइसजेट के शेयरों में 3% से ज्यादा की तेजी नजर आ रही है। ये 1.05 रुपए या 3.47% बढ़कर 31.30 रुपए पर कारोबार कर रहा है। वहीं बीते एक महीने की बात करें तो शेयर में करीब 15% की गिरावट आई है। इस साल शेयर करीब 20% गिरा है। इसका 52 वीक लो 29.80 रुपए और 52 वीक हाई 62.30 रुपए है।